ህዝቡ መረጃ በመስጠት ሙሰኞችን እንዲያጋልጥ መንግስት ጥሪ አቀረበ
ህዝቡ መረጃ እና ማስረጃ በመስጠትና በመጠቆም ሙሰኞችን በማጋለጥ ለፍርድ እንዲያቀርግብ የኢፌዴሪ መንግሥት  ጥሪውን አቀረበ፡፡ፅህፈት ቤቱ "አሳታፊነትና ተጠያቂነትን በማስፈን ተሃድሶውን እናስቀጥላለን" በሚል መሪ ሃሳብ ባወጣው ሳምንታዊ የአቋም መግለጫው እንዳስገነዘበው፤ አስፈላጊው መረጃና ማስረጃዎች እስከቀረቡ ድረስ የመንግስትንና የህዝብን ሃብትና ንብረት ለግል ጥቅማቸው ያዋሉትንና የሚያውሉትን አካላት ሁሉ ያለአንዳች ርህራሄ ለፍርድ ማቅረቡን እንደሚቀጥልበት መንግሥት ያለውን ቁርጠኝነት እያረጋገጠ ይገኛል ።የተጠያቂነት አሠራርን ማስፈን የማይታለፍ ተግባር መሆኑ እንደተጠበቀ ሆኖ የኪራይ ሰብሳቢነትን አመለካከትና ተግባር ታግሎ በልማታዊነት ለመቀየር በሕብረተሰብ ደረጃ የሚፈጠር የአመለካከት ለውጥ ወሳኝ መሆኑን መንግሥት በጽኑ ያምናል ብሏል ።የመንግሥትን ሥልጣን ያለአግባብ በመጠቀም የመንግሥት ሃብትን ለግል ጥቅም በማዋል ወንጀል የተጠረጠሩ የመንግሥት ባለሥልጣናት፣ ነጋዴዎችና ደላሎች ሰሞኑን በቁጥጥር ሥር መዋላቸውን መግለጫው ጠቅሷል ።መረጃ እና ማስረጃ በመስጠትና በመጠቆም ለተባበሩ ዜጎች ሁሉ የኢፌዴሪ መንግሥት ምሥጋናውን እያቀረበ ይኽው ጥረት ተጠናክሮ እንዲቀጥልም ጥሪውን አስተላልፏል።የመግለጫው ዝርዝር እነሆ        ሐምሌ      የኢፌዴሪ መንግሥት በ2009 ዓ.ም መግቢያ ላይ ወደ ጥልቅ ተሃድሶ ንቅናቄ በገባበት ወቅት ቁልፍ የሆኑ የአመራር ድክመቶችን እንደለየ፣ እነሱንም ማረም እንደሚገባና ይህም በሕዝብ ተሳትፎና ባለቤትነት በሚካሄድ የጥልቅ ተሃድሶ እንቅስቃሴ መከናወን እንዳለበት አቅጣጫ አስቀምጦ ለተግባራዊነቱ ሲንቀሳቀስ እንደቆየ ይታወሳል።በዚሁ መሰረትም በድርጅት፣ በመንግስት እና በህዝብ ደረጃ በጥልቀት የመታደስ የንቅናቄ መድረኮች የተካሄዱ ሲሆን በሁሉም አካላት ዘንድ በአስተሳሰብ ደረጃ ችግሮችን በውይይት ለመቅረፍና ተጠያቂነትን ለማስፈን የሚያስችል ስምምነት ላይ መደረሱ የሚታወስ ነው። በመሆኑም ይህ መሰረታዊ ጉዳይ የጥልቅ ተሃድሶው የመጀመሪያ ስኬት ነበር።በመሆኑም ለስልጣን ያለ የተሳሳተ አተያይ በጥልቅ ተሃድሶ የተለየ ዋና የአመለካከት ችግር ሲሆን በአንድ በኩል አመለካከትን በመቀየር በልማታዊ አስተሳሰብ የመተካት ሥራ በማጠናከር በሌላ በኩል የአሳታፊነትና የተጠያቂነት አሰራርን በማስፈን አጥፊዎችን ለህግ ተጠያቂ ለማድረግ ተሞክሯል። ተሃድሶ ሂደት ስለሆነ ደረጃ በደረጃ ወደተፈላጊው ውጤት እንደሚያደርስም የታመነ ነው።እንደሚታወቀው የመንግሥት ሥልጣንን ያለአግባብ በመጠቀም የመንግሥት ሃብትን ለግል ጥቅም በማዋል ወንጀል የተጠረጠሩ የመንግሥት ባለሥልጣናት፣ ነጋዴዎችና ደላሎች ሰሞኑን በቁጥጥር ሥር ውለዋል። እርምጃው ተጠናክሮ የሚቀጥል ሲሆን ይህንኑ ጉዳዩ በተመለከተ መንግሥት በየወቅቱ ለህዝብ መረጃ ይፋ ማድረጉንም የሚቀጥልበት ይሆናል።አስፈላጊው መረጃና ማስረጃዎች እስከቀረቡ ድረስ የመንግስትንና የህዝብን ሃብትና ንብረት ለግል ጥቅማቸው ያዋሉትንና የሚያውሉትን አካላት ሁሉ ያለአንዳች ርህራሄ ለፍርድ ማቅረቡን እንደሚቀጥልበት መንግሥት ያለውን ቁርጠኝነት እያረጋገጠ ይገኛል።በዚህ አጋጣሚ መረጃ እና ማስረጃ በመስጠትና በመጠቆም ለተባበሩ ዜጎቻችን ሁሉ የኢፌዴሪ መንግሥት ምሥጋናውን እያቀረበ ይኽው ጥረት ተጠናክሮ እንዲቀጥልም ጥሪውን ያስተላልፋል።